THEEWATERSKLOOF MUNISIPALITEIT: BEGROTINGSREDE 2020/2021 - 

2022/2023: UITVOERENDE BURGEMEESTER RAADSDAME CHRISTELLE 
VOSLOO: 27 MEI 2020 

INLEIDING 

Speaker, vandag le ek die finale begroting vir 2020/2021, en die twee opeenvolgende 
jare, ter tafel vir oorweging en goedkeuring deur die Munisipale Raad van 
Theewaterskloof Munisipaliteit. 

Vandag se opmerkings moet saamgelees word met my rede tydens die ter tafellegging 
van die konsepbegroting. Gegewe die buitengewone virtuele omstandighede van die 
vergadering gaan ek nie alle sake in detail bespreek nie en, in sekere gevalle, bloot 
daarna verwys. U het afskrifte van die begrotingsrede ontvang en ek gaan dus net 
enkele sake benadruk. 

In die rede fokus ek op 6 sake: 

• Die beplanning, opstel en finalisering van die begroting ingevolge die Wetlike 
voorskrifte. 

• Die beplanning, opstel en uitklaring van die begroting met die groter publiek en 
begrotingskonsultasies wat bedoel om ‘n privaat-publieke begrotingskompak te 
sluit. 

• Die invloed van die COVID-19-Pandemie op die begroting en in besonder aan die 
inkomstekant daarvan. 

• Primere eksterne invloede op die begroting en die kapasiteit van die munisipaliteit 
se hoof inkomstebronne. 

• Die uitkomste van die begroting en die impak daarvan op die publiek. 

• Besware en voorstelle van die publiek. 

BEGROTINGSNAKOMINGS 

Die opstel van die begroting voldoen in alle opsigte aan die voorskrifte van die 
Munisipale Finansiele Bestuurswet, of MFMA soos dit meer populer bekend staan; en 
alle ander verwante stukke wetgewing en voorskrite. 

Met die aanvang van die begroting en tot en met die opstel van die konsepbegroting 
en die gekoppelde GOP, het die owerheid deurlopend en intensief met die 
gemeenskap gekonsulteer en aan publieke deelnameverwagtinge voldoen. 

In so verre dit bekostigbaar is, het die munisipaliteit die begroting met die 
kernbeginsels en behoeftes van die Gei'ntegreerde Ontwikkelingsplan getrou. 

Ten einde die publiek meer tyd te bied om die begroting en GOP te bestudeer en 
daarop te reageer, het ons die kommentaarperiode verleng. Een kommentaar is van 
SABM ontvang. 

Die begroting beperk verhogings in dienste- en belastingsinkomste. 

Die begroting is ontwerp om elke sent wat gei'n word met oorleg te spandeer. 

Die munisipaliteit sal, soos altyd, belastings- en dienstebetalers; en ander bydraers tot 
munisipale inkomste se geld oordeelkundig en in die beste belang van die mense en 
holistiese ontwikkeling, aanwend. 

Hierdie is ‘n begroting met ‘n “gewete” vir die betalende publiek en die armstes van 
die armes. 

GEMEENSKAPS- EN BELANGEGROEPE-NAKOMINGS 

Die samestelling van die begroting, is gekenmerk deur deurlopende en intensiewe 
gei'ntegreerde munisipaal administratiewe en Raadsdeelnameprosesse. Soos altyd 
het die munisipale administrasie en die die Raad soos ‘n eenheid gewerk om by die 
eindproduk uit te kom. 

Die begroting is ook die uitkomste van omvattende en konstruktiewe prosesse van 
gemeenskapsdeelname en -konsultasies. 

Selfs na die grendelstaatbeperkinge ingestel is, het die munisipaliteit met hoofsaaklik 
sosiale media die publiek geleenthede gebied om die konsepbegroting te bestudeer, 
te analiseer en kommentaar te lewer 

Die konsultasies met die publiek en belangegroepe was konstruktief hoewel daar 
kommer was oor die omvattende bydraes tot belastings- en dienstegelde, die swakker 
wordende verhouding tussen betalers en deernisbehoeftiges en die beperkinge van 
die en toekomstige begrotings. 

Die munisipaliteit het nogeens besef dat die meerderheid mense in gemeenskappe en 
die wat belangegroepe verteenwoordig, begrip het vir sake wat die GOP en Begroting 
dikteer en waaroor die munisipaliteit beperkte tot geen beheer het nie. 

Tydens die konsultasies is veral die volgende bespreek: 

• Prosesse wat gevolg is om die GOP en Begroting saam te stel. 

• Interne en eksterne faktore wat die begroting en GOP bei'nvloed. 

• ‘n Oorsig van die finale GOP en begroting. 

• Die impak van die Begroting op dorpe, gemeenskappe en sektore. 

• Die waarskynlike impak van die GOP en Begroting op alle huishoudings, van 
deernis tot welgestelde gesinne. 

Speaker, in die konteks van publieke konsultasies en die verbreeding van die 
demokasie is begrotingsinteraksie met belangegroepe van die onderskeie sektore, 
uitgebrei en het gesprekke, en seifs onderhandelinge, toegeneem. 

Ten tye van die gesprekke was daar nie sprake van COVID-19 nie en was daar ‘n 
bepaalde optimisme na die begrotingsrede van die Nasionale Finansminister, Meneer 
Tito Mboweni. 

Dat optimisme intussen getaan en vir groot moedeloosheid en magteloosheid plek 
gemaak het, is te verstane en te wagte. 

In die maande wat voorle sal die munisipaliteit se politieke en administratiewe leiers 
die atmosfeer van pessimisme moet bestuur. 

Ons in die munisipaliteit kan nie fatalisties wees nie en ons sal saam met ons mense 
daarbuite die post COVID-19-geleenthede en realiteit moet identifiseer en daarop 
kapitaliseer. 

Speaker, ons sal sterker deur die huidige situasie kom en ek het ‘n vermoede dat 
goeie vehoudinge tussen die munisipaliteit en alle mense en sektore gesmee sal word. 

Daarvoor, Speaker, sal ons publieke deelnameprosesse moet uitbou om die 
munisipaliteit instaat te stel om die mense se kollektiewe stem meer duidelik te hoor. 

Uiteindelik sal die toekoms van Theewaterskloof deur elke mens en instansie in die 
munisipale gebied bepaal word. 

INSETTE EN KOMMENTAAR VAN PUBLIEK OP KONSEPBEGROTING 

Een kommentaar is van SABM ontvang en het oor dienstetarriewe gehandel. Die 
beswaar is deeglik deur die begrotingskomitee oorweeg en ‘n antwoord is reeds aan 
SABM afgestuur. 

DIE IMPAK VAN DIE COVID-19 PANDEMIE 

By die geleentheid van die voorhou van die konsepbegroting het ek die volgende 
opmerking gemaak: 

“This remains a pre COVID 19 Pandemic Budget and the final budget might be 
something different. The pandemic will influence this budget and managing it will 
probably be particularly challenging.” 

Dit het so gebeur en al weet ons nou meer oor die enorme impak van die COVID-19 
Pandemie, glo ek dat ons nog baie sal leer. 

Uiteraard voorsien die begroting vir die onvoorspelbare aard van die pandemie, maar 
is daar veranderlikes ten opsigte van ons projeksies wat anders kan verloop. 


3 | Page 



Die munisipaliteit weet dat inkomstes gejaag sal moet word en dat sente omgedraai 
sal word. Die munisipaliteit beset egter dat werkloosheid, ook vanwee die pandemie, 
nie nou meer net deernisgesinne se verbruik en vermoe om te betaal dikteer nie, maar 
ook die van die betalende publiek. 

In die begroting het die munisipaliteit oorhoofse kostes so laag as moontlik gehou. 

Die munisipaliteit verstaan die pandemie-realiteite nou beter en, om te slaag, sal 
sosiale kompakte met die betalende publiek gesluit moet word sodat munisipale 
rekeninge nie as ‘n nagedagte nie, maar as ‘n kernprioriteit betaal word. 

As mense en instansies sukkel om te betaal moet ons met mekaar praat en planne 
maak. 

Die harde waarheid is dat ons mense moet verstaan dat ongekommunikeerde geen- 
en wanbetalings tot gebrekkige dienslewering kan lei. 

Meer as ooit moet die publiek verstaan dat hierdie owerheid beperkte kapasiteite het 
en dat die munisipaliteit met beperkte personeel en bitter lae oorhoofse kostes die wa 
deur die drif moet trek. 

INVLOEDE OP DIE BEGROTING 

Daar is ernstige kommer by my oor die staat se vermoe of onvermoe om 
munisipaliteite te befonds. 

Ek praat nie hier van “handouts” nie, maar veral van gelde om die rekening van die 
deernisgebruikers te finansier. 

Ek is bekommerd oor die nasionale regering se vermoe om gelde vir infrastruktuur en 
behuising te voorsien. 

Die konsensus tussen ekonome en die Reserwebank is dat die ekonomie, vanwee die 
COVID-19-Pandemie met sowat 6.2% gaan krimp. Sommiges voorspel ‘n inkrimping 
van tot 7%. 

Maar, Speaker, dit sal kortsigtig wees om die Coronavirus vir alles te blameer. Die 
waarheid is dat duiseligwekkende korrupsie op die wagbeurt van die Zuma- 
administrasies die staatskas gestroop het en dat dit aangevul is met die verregaande 
finansierings van die sukkelende SOE’s. 

Die staat en al die sektore het nie die vermoe om staatsfunksies en programme te 
finansier nie en hopelik oorweeg die staat die opneem van laerente-lenings van 
finansierders soos die Internasionale Monitere Fonds, die BRICS-bank en die 
Wereldbank. Daar moet eenvoudig geld gevind word om staatsorgane en hul funksies 
te finansier. 

Vir jare neig die staat na ‘n benadering dat munisipaliteite, deur eie inkomste, hulle 
holistiese uitgawes moet dek. 

Dit is eweneens ‘n onnadenkende teorie. 


Ek het verlede jaar genoem dat daar nie iets soos eie gelde in munisipaliteite is nie en 
dat die geld waarmee munisipaliteite werk, uit belastingbetalers se sakke kom. 

En Speaker, dit help nie dat ons die las op belastings- en dienstebetalers miskyk nie, 
want hulle is voos belas en kan gewoon nie meer hulle en ander se munisipale 
rekeninge bekostig nie. 

Speaker, elke liewe inkomstebron van plaaslike owerhede is onder druk. En voor ek 
nou van totale pessimisme verdink en beskuldig word, bevestig ek dat ek kennis neem 
dat daar ook goeie nuus is. Die rentekoersdalings is vir baie ‘n reddingsboei en so is 
die huidige relatiewe “goedkoop” brandstof. Ek ignoreer ook nie die relatief lae 
inflasiekoers nie. 

VERNAAMSTE AANPASSINGS TEN OPSiGTE VAN DIE KONSEPBEGROTING 

• Fondse vir die restourasie van die Raadsaal is met R500 000 gesny. 

• Fondse vir die Inventaris Begrotingsitem is met R2.35m gesny. 

• Voorsienings vir salarisse is aansienlik gesny omdat kernposte nie in die eerste 5 
maande van die finansiele jaar gevul sal word nie. 

• R2M is addisioneel aan deernisondersteuning toegedeel. 

• Na NERSA se riglyne vir munisipaliteite ontvang is, het ons die inkomstes en 
uitgawes in die verband gesny. 

LEGAL COMPLIANCE 

Die MTREF vir 2020/21 tot 2022/2023 is saamgestel ingevolge die vereistes van verwante 
wetgewing, waarvan die volgende meldbaar is: 

• Die Grondwet van die Republiek van Suid-Afrika, Wet 108 van 1996. 

• Plaaslike Regering: Munisipale Strukture Wet, 117 van 1998. 

• Plaaslike Regering: Munisipale Stelselwet, Wet 32 of 2000. 

• Die Munisipale Finans Bestuurswet, Wet 56 of 2003. 

• Munisipale Begroting en Rapporteringsregulasies soos gepromulgeer op 17 April 2009. 

• Die “Division of Revenue Act”. 

Die volgende begrotingsbeginsels en -riglyne is in ag geneem in die samestelling van die 
2020/21 tot 2022/2023 MTREF: 

• Nasionale Tessourie MFMA Omsendskrywes wat MTREF gelei het. 

• Inflasie-vooruitskattings. 

• Nasionale Uitkomstes en Prioriteite. 

• NERSA riglyne. 

• Prioriteite en teikens in die strategiese fokusareas van die GOP. 

• Belastings- en tarriefverhogings moet bekostigbaar wees en liefs nie die CPI-syfers 
oorskrei nie. 

• Tarriewe moet koste-reflektief wees en moet ingevolge infrastruktuuragterstande bereken 
word. 

• Eksterne lenings sal opgeneem word om die kapitale begroting te ondersteun ten einde 
dienslewering te verbeter. 

BEGROTINGSYFERS 

• Operasionele inkomstes: R657 407m. 

• Operasionele uitgawes: R613 736m. 

• Surplus vir die jaar: R43 670. 

• Kapitale begoting: R138 660m. 

Verhogings in tarriewe en belastings: 

• Belastings: 6.8% 

• Elektrisiteit: 6.22% (Subject to NERSA’s final approval) 

• Water: 8% 

• Riolering: 7.5% 

• Vaste afvalverwydering: 7% 

FOKUS OP SKULDVORDERING 

‘n Saak wat, met die nodige deernis, aandag moet geniet, is die verhaling van 
agterstallige skuld. 

Wanbetalings, om watter redes ookal, kan nie geduld word nie. 

Die munisipaliteit kan nie dienste lewer en uitgawes aangaan sonder om daarvoor 
betaal te word nie. 


IMPAK VAN BEGROTING 

Speaker, ek besef ons spreek, met die begroting wat ek vandag ter tafel le, nie 
naastenby al die behoeftes in Theewaterskloof aan nie. 

Ek besef dat die COVID-19-Pandemie van die totale begroting ‘n veranderlike kan 
maak. 

Nietemin, soos sake nou staan, kan die munisipaliteit, met die begrote operasionele 
en kapitale fondse, die beste begroting aan die mense bied waartoe Theewaterskloof 
munisipaliteit instaat is. 

Die begroting vir 2020/2021 en die twee opeenvolgende jare sal daarin slaag om: 

• Armoedeverligting te bied wat met die COVID-19-Pandermie te make het. 

• In die algemeen die sosio-ekonomiese agteruitgang te rem en die kapasiteite van 
gemeenskappe te ontwikkel. 

• Ekonomiese groei en ontwikkeling te versnel. 

• Sosiale kohesie in gemeenskappe te verhoog. 

• Funksionele dienslewering, deur operasionele grootmaat- en mikro-infrastruktuur, 
in stand te hou. 

Ten opsigte van die impak van die begroting wil ek net die mening uitspreek dat die 
begroting die owerheid in staat sal stel om sy mandate ten opsigte van goeie regering 
en volhoubare dienslewering na te kom. 

‘N BELANGRIKE VOORBEHOUD 

Speaker, ons kan nooit ons oe van die Raad se visie van ontwikkeling en groei afhaal 
nie. Dit bly my kernvisie vir die organisasie. Met die huidige effek van die Pandemie 
en die moontlikheid dat dinge nog kan versleg, en om ons personeel en die publiek 
ten beste te ondersteun en die munisipaliteit se boeke te laat klop en projekte te laat 
werk, sal ons by die “nuwe normaal” moet aanpas. 

Ek weet nie wat die nuwe normaal presies gaan wees nie, maar ons sal dit moet 
bepaal. Die behoefte tot aanpassings- en veranderingsbestuur is nou waarskynlik 
groter as wat dit in 2016 was. 

Speaker, ek is ‘n voorstaander van die gedagte dat ons onverwyld ‘n eenheid vir 
aanpassings- en veranderingsbestuur moet skep. Die bedoeling moet wees dat die 
eenheid, in oorleg met al ons vennote en belangegroepe, intern en ekstern, die 
aanpassing by die nuwe normaal sodanig moet bestuur dat die owerheid en streek se 
groei- en ontwikkelingsmomentum voortgesit word. 

Die eenheid sal getaak word om ‘n munisipale oorlewingsplan saam te stel en te 
implementeer en sal, in die verband, baie nou met ons huidige direktorate saamwerk. 
Die eenheid sal met groter spoed op sekere bestaande intervensies voortbou en sal, 
onderandere, gestalte moet gee aan die sluiting van sosiale en ekonomiese kompakte 
tussen die munisipaliteit, NGO’s, die sakesektor en alle ander organisasies en 
instansies. 

Die eenheid moet in die kantore van die Munisipale Bestuurder en die Uitvoerende 
Burgemeester gesetel wees om die Raadsvoorkrifte en praktiese implementering in 
die praktyk en op ‘n deurlopende basis te trou. 

BUDGET REFERENCES AND COUNCIL RESOLUTION 

• Annual Operating Budget of the municipality for the financial year 2020/2021 and indicative 
for the two projected Outer Years 2021/2022 and 2022/2023 be approved as set out on 
Tables A1, A2, A3 and A4 (pages 7-13). 

• Annual Capital Budget of the municipality for the financial year 2020/2021 and indicative for 
the two projected Outer Years 2021/2022 and 2022/2023 be approved as set out on Tables 
A1, A5 and SA36 (pages 7, 14, and 94). 

• Monthly Cash Flow Forecasts with appropriate amendments be approved as the Cash 
Flow Budget of the Council for the 2020/2021 financial year as set out on Tables A1 and 
A7. (Pages 7 and 17). 

• “Spatial Development Framework” as part of the Integrated Development Plan, as 
regulated by the Municipal Systems Act (Act 32 of 2000), a directed in terms of Section 22 
of the Bill on the Land Use Planning Act. 

• Tariff Charges are approved for the Financial Year 2020/2021. (Annexure A). 

SLOTOPMERKINGS 

Speaker, die GOP en Begroting vir 2020/2021 en die twee opeenvolgende jare is 
gereed om ge'i'mplementeer te word. Ek le die finale Begroting en GOP vir 2020/2021 
en die twee opeenvolgende jare aan die Raad voor sodat hulle dit kan oorweeg en 
goedkeur. 

ERKENNING 

Speaker, vergun my ‘n paar bedankings. 

Dankie aan die Raad en Amptenary vir hulle harde en konsensieuse werk om die GOP 
en Begroting vir 2020/2021 en die twee opeenvolgende jare te voltooi. 

Speaker, die GOP en Begroting is die gevolg van spanwerk tussen die raad, 
amptenare, gemeenskappe en ook belangegroepe van die sektore in 
Theewaterskloof. Ek het groot agting vir hulle insette en ek bedank hulle vir hul harde 
werk en toewyding. 

Die Begroting en GOP is, onder andere die gevolg van uitgebreide publieke insette en 
die nougesette aanbied van publieke deelnameprosesse in die munisipale wyke en 
aan belangegroepe. Dit is die gevolg van bydraes van talle rolspelers in die openbare- 
en privaatsektore. Ek bedank almal vir hul samewerking om die begroting op te stel. 

Ek dank ons Hemelse Vader vir die krag, insig en wysheid wat Hy ons geskenk het 
om die taak te voltooi. Ek bid dat Hy ons sal lei in die implementering van die begroting. 
Sonder Sy hulp sou niks moontlik wees nie. 

Die mees intense werk le nou voor wanneer die GOP en Begroting gei'mplementeer 
word. Ek wens almal, wat daarby betrokke is, sterkte en krag toe. 

Baie dankie/Thank you/Enkosi 

RAADSDAME CHRISTELLE VOSLOO 
UITVOERENDE BURGEMEESTER 
2020/05/27 

